Chemiese wapens in Sirië-aanval gebruikFoto: Edlib Media Center, via AP Bekir Bozdag, die Turkse minister van justisie, het bevestig chemiese wapens is gebruik in die aanval op die rebellebeheerde Idlib-provinsie. Meer as 24 slagoffers van die aanval is in Turkye behandel waar drie mense in hospitale aan hul beserings beswyk het. Minstens 30 van die 87 oorledenes was kinders. Die aanval het hewige internasionale reaksie uitgelok, met Amerika en ander lande wat die skuld op die Siriese regering pak. Sirië se weermag het egter ontken hy was verantwoordelik vir die aanval. Rusland beweer die Siriese lugmag het chemiese wapens wat aan die rebelle behoort, geteiken. Pres. Donald Trump van Amerika het gesê die regering van pres. Basjar al-Assad het te ver gegaan. Hy het die aanval teen burgerlikes beskryf as “ŉ belediging vir die mensdom deur die Assad-regime wat nie geduld mag word nie”. Die Veiligheidsraad van die Verenigde Nasies (VN) het Woensdag ŉ noodvergadering gehou ná die aanval. Die bevindinge daarvan is nog nie bekend nie.